Document ID: 32005R2082

ΚΑΝΟΝΙΣΜΌΣ (ΕΚ) αριθ. 2082/2005 ΤΗΣ ΕΠΙΤΡΟΠΉΣ
της 19ης Δεκεμβρίου 2005
για την τροποποίηση του κανονισμού (ΕΚ) αριθ. 1497/2001 για την επιβολή προσωρινών δασμών αντιντάμπινγκ στις εισαγωγές ουρίας καταγωγής Λευκορωσίας, Βουλγαρίας, Κροατίας, Εσθονίας, Λιβύης, Λιθουανίας, Ρουμανίας και Ουκρανίας, για την αποδοχή ανάληψης υποχρέωσης που πρότεινε ένας παραγωγός-εξαγωγέας στη Βουλγαρία και για την περάτωση της διαδικασίας όσον αφορά τις εισαγωγές ουρίας καταγωγής Αιγύπτου και Πολωνίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής: «βασικός κανονισμός») (1), και ιδίως τα άρθρα 8 και 9,
Εκτιμώντας τα ακόλουθα:
A. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1)
Στις 21 Οκτωβρίου 2000, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων, η Επιτροπή ανήγγειλε την έναρξη διαδικασίας αντιντάμπινγκ (2) όσον αφορά τις εισαγωγές ουρίας (εφεξής: «το υπό εξέταση προϊόν») καταγωγής Λευκορωσίας, Βουλγαρίας, Κροατίας, Εσθονίας, Λιβύης, Λιθουανίας, Ρουμανίας και Ουκρανίας.
(2)
Η διαδικασία αυτή οδήγησε, τον Ιούλιο 2001, στην επιβολή προσωρινών δασμών αντιντάμπινγκ στις εισαγωγές ουρίας καταγωγής Λευκορωσίας, Βουλγαρίας, Κροατίας, Εσθονίας, Λιβύης, Λιθουανίας, Ρουμανίας και Ουκρανίας και στην περάτωση της διαδικασίας όσον αφορά τις εισαγωγές ουρίας καταγωγής Αιγύπτου και Πολωνίας, με τον κανονισμό (ΕΚ) αριθ. 1497/2001 (3) της Επιτροπής.
(3)
Με τον ίδιο κανονισμό, η Επιτροπή αποδέχθηκε την ανάληψη υποχρέωσης εκ μέρους του παραγωγού-εξαγωγέα στη Βουλγαρία, Chimco AD. Με την επιφύλαξη των διατάξεων που καθορίζονται στον κανονισμό (ΕΚ) αριθ. 1497/2001, οι εισαγωγές του υπό εξέταση προϊόντος στην Κοινότητα από την εταιρεία αυτή απαλλάχθηκαν από τον εν λόγω προσωρινό δασμό αντιντάμπινγκ, σύμφωνα με το άρθρο 3 παράγραφος 1 του ίδιου κανονισμού.
(4)
Αργότερα, επιβλήθηκαν οριστικοί δασμοί στις εισαγωγές εμπορευμάτων καταγωγής Λευκορωσίας, Βουλγαρίας, Κροατίας, Εσθονίας, Λιβύης, Λιθουανίας, Ρουμανίας και Ουκρανίας με τον κανονισμό (ΕΚ) αριθ. 92/2002 (4) του Συμβουλίου (εφεξής: «οριστικός κανονισμός»). Ο κανονισμός αυτός, με την επιφύλαξη ορισμένων όρων, χορηγούσε επίσης απαλλαγή από τους οριστικούς δασμούς αντιντάμπινγκ για τα προϊόντα που παράγονται και εξάγονται απευθείας στον πρώτο ανεξάρτητο πελάτη στην Κοινότητα από την Chimco AD, της οποίας είχε ήδη γίνει οριστικά αποδεκτή ανάληψη υποχρέωσης κατά το προσωρινό στάδιο της διαδικασίας. Όπως αναφέρεται στην αιτιολογική σκέψη 137 του οριστικού κανονισμού, η ελάχιστη τιμή της εταιρείας προσαρμόστηκε λόγω αλλαγής στο επίπεδο εξάλειψης της ζημίας.
B. ΠΑΡΑΒΙΑΣΕΙΣ ΤΗΣ ΑΝΑΛΗΨΗΣ ΥΠΟΧΡΕΩΣΗΣ
1. Υποχρεώσεις της εταιρείας που δεσμεύεται με ανάληψη υποχρέωσης
(5)
Η ανάληψη υποχρέωσης που προτάθηκε από τη Chimco AD υποχρεώνει την ενδιαφερόμενη εταιρεία, μεταξύ άλλων, να εξάγει το υπό εξέταση προϊόν στην Κοινότητα σε ορισμένα ελάχιστα επίπεδα τιμών εισαγωγής (ΕΕΤ), τα οποία καθορίζονται στην ανάληψη υποχρέωσης, ή πάνω απ’ αυτά. Αυτό το ελάχιστο επίπεδο τιμής πρέπει να τηρείται σε τριμηνιαίο σταθμισμένο μέσον όρο. Η εταιρεία δεσμεύεται επίσης να μην καταστρατηγήσει την ανάληψη υποχρέωσης συνάπτοντας, με κάποιο άλλο μέρος, συμψηφιστικούς διακανονισμούς.
(6)
Επιπλέον, για να είναι δυνατός ο αποτελεσματικός έλεγχος της ανάληψης υποχρέωσης, η εταιρεία Chimco AD υποχρεούται να αποστέλλει στην Ευρωπαϊκή Επιτροπή τριμηνιαία έκθεση όλων των εξαγωγικών πωλήσεων του υπό εξέταση προϊόντος στην Ευρωπαϊκή Κοινότητα. Οι εκθέσεις αυτές πρέπει να περιέχουν λεπτομέρειες για όλα τα τιμολόγια που εκδίδονται κατά την περίοδο των πωλήσεων οι οποίες πραγματοποιούνται σύμφωνα με τους όρους της ανάληψης υποχρέωσης για την οποία έχει ζητηθεί απαλλαγή από τους δασμούς αντιντάμπινγκ. Τα στοιχεία που υποβάλλονται στις εν λόγω εκθέσεις πωλήσεων πρέπει να είναι πλήρη και ακριβή ως προς όλα τα σημεία.
(7)
Στην ανάληψη υποχρέωσης ορίζεται ότι η Ευρωπαϊκή Επιτροπή δύναται να δίδει περαιτέρω τεχνικές οδηγίες για τον έλεγχο της συγκεκριμένης ανάληψης υποχρέωσης και ότι η εταιρεία δεσμεύεται να συνεργάζεται για την παροχή όλων των πληροφοριών που κρίνονται αναγκαίες από την Ευρωπαϊκή Επιτροπή για να διασφαλιστεί η τήρηση της εν λόγω ανάληψης υποχρέωσης.
2. Παραβιάσεις της ανάληψης υποχρέωσης
(8)
Η εταιρεία ενημερώθηκε τον Δεκέμβριο 2003 από την Ευρωπαϊκή Επιτροπή ότι θα ετίθετο στη διάθεση της εταιρείας ένα νέο σύστημα για τις τριμηνιαίες εκθέσεις πωλήσεων στην Ευρωπαϊκή Ένωση. Το σύστημα αυτό επρόκειτο να χρησιμοποιηθεί για τις εκθέσεις από το 2004 και μετά εφόσον η εταιρεία συμφωνούσε με αυτό.
(9)
Σε απάντηση, η εταιρεία απέστειλε μία δήλωση για την αποδοχή του νέου συστήματος εκθέσεων για τις αναλήψεις υποχρεώσεων και τη συνέχιση της προσφερόμενης ανάληψης υποχρέωσης. Επιπλέον, οι δύο πρώτες εκθέσεις βάσει του νέου συστήματος διαβιβάστηκαν κανονικά στην Ευρωπαϊκή Επιτροπή.
(10)
Οι εκθέσεις για το τρίτο και τέταρτο τρίμηνο δεν παρελήφθησαν στο πλαίσιο του συστήματος εκθέσεων. Η εταιρεία ενημερώθηκε σχετικά και της δόθηκε επαρκής προθεσμία για να επανορθώσει την παράλειψη. Ωστόσο, δεν υπήρξε καμία αντίδραση εκ μέρους της εταιρείας.
(11)
Επιπλέον, η εταιρεία δεν διαβίβασε καμία τριμηνιαία έκθεση πωλήσεων για το 2005 στην Ευρωπαϊκή Επιτροπή. Συνεπώς, δεν τηρήθηκε η υποχρέωση της εταιρείας να παρουσιάζει στην Ευρωπαϊκή Ένωση εκθέσεις σχετικά με τις πωλήσεις της.
(12)
Η παράλειψη της σύνταξης έκθεσης σύμφωνα με τους τεχνικούς όρους καθώς και η μη διαβίβαση των τριμηνιαίων εκθέσεων συνιστούν παραβίαση της ανάληψης υποχρέωσης. Έτσι, η εταιρεία ενημερώθηκε γραπτώς για τα κυριότερα πραγματικά περιστατικά και το σκεπτικό βάσει των οποίων η Επιτροπή σκόπευε να ανακαλέσει την αποδοχή της ανάληψης υποχρέωσης και να προτείνει την επιβολή οριστικών δασμών αντιντάμπινγκ. Καμία αντίδραση δεν υπήρξε εκ μέρους της εταιρείας η οποία τελεί υπό διαδικασία πτώχευσης.
Γ. ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) αριθ. 1497/2001
(13)
Βάσει των ανωτέρω, πρέπει να διαγραφεί το άρθρο 3 του κανονισμού (ΕΚ) αριθ. 1497/2001 για την αποδοχή της ανάληψης υποχρέωσης που πρότεινε η εταιρεία Chimco AD και να επαναριθμηθούν ανάλογα τα άρθρα 4 και 5 του εν λόγω κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ανακαλείται η αποδοχή της ανάληψης υποχρέωσης που πρότεινε η εταιρεία Chimco AD.
Άρθρο 2
1. Διαγράφεται το άρθρο 3 του κανονισμού (ΕΚ) αριθ. 1497/2001.
2. Επαναριθμείται σε «άρθρο 3» το άρθρο 4 του κανονισμού (ΕΚ) αριθ. 1497/2001.
3. Επαναριθμείται σε «άρθρο 4» το άρθρο 5 του κανονισμού (ΕΚ) αριθ. 1497/2001.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 2005.

Labels: 3
4
5
6